Folketing
2000-03-21

Jeg tror, vi alle sammen kan blive enige om, at behovet for en eller anden form for et filosofikum sikkert siden begyndelsen af 1970'erne har været til stede, men det er også blevet et stærkere behov, der er kommet qua kravene om hurtigere omstillingsparathed for de studerende både under studiet og ikke mindst efter og i forlængelse heraf øget fokus på tværfaglighed på de lange videregående uddannelser. Og for SF er det sådan, at en af de helt afgørende forudsætninger for tværfaglig tænkning og samarbejde er et minimum af fælles videnskabsteoretisk referenceramme, dvs. en forståelse af og indsigt i andre videnskabelige traditioner end ens egen. Så på den baggrund er SF af den overbevisning, at indførelsen af et filosofikum kan være med til at fremme bredden og tværfagligheden på de lange videregående uddannelser. Den anden grund til, at vi kan støtte forslaget, er, at vi er af den overbevisning, at et øget fokus på grundlaget for den enkelte uddannelses tradition og historie gennem etablering af et filosofikum ville virke berigende for den enkelte studerende og det specifikke fags udvikling.